HMPRO กำไรแข็งแกร่ง
ในที่สุดผลการดำเนินงานไตรมาสแรกปี 60 ของ HMPRO ประกาศออกมาอย่างเป็นทางการ ด้วยกำไรสุทธิมีการเติบโตอย่างต่อเนื่อง ตามการฟื้นตัวของเศรษฐกิจที่ช้ากว่าคาด
28 เม.ย. 2560

คุณค่าบริษัท
ในที่สุดผลการดำเนินงานไตรมาสแรกปี 60 ของ บริษัท โฮม โปรดักส์ เซ็นเตอร์ จำกัด (มหาชน) หรือ HMPRO ประกาศออกมาอย่างเป็นทางการ ด้วยกำไรสุทธิมีการเติบโตอย่างต่อเนื่อง ตามการฟื้นตัวของเศรษฐกิจที่ช้ากว่าคาด
ด้วยผลการดำเนินงานไตรมาส 1 สิ้นสุดวันที่ 31 มีนาคม 2560 บริษัทมีรายได้รวมขยับขึ้นมาอยู่ที่ 15,272.57 ล้านบาท จากงวดเดียวกันของปีก่อน 14,611.81 ล้านบาท เป็นผลจากรายได้จากการขายเพิ่มขึ้น ซึ่งเป็นผลมาจากการเติบโตจากสาขาใหม่ ทั้งธุรกิจโฮมโปร เมกา โฮม และโฮมโปรที่ประเทศมาเลเซีย ประกอบกับรายได้ค่าเช่าและบริการ โดยผลมาจากรายได้ค่าเช่าที่สูงขึ้นจากพื้นที่ให้เช่าเพิ่มเติมของสาขาโฮมโปร
รวมถึงรายได้อื่น อย่างเช่นการเติบโตของรายได้ค่าโฆษณา รายได้จากการส่งเสริมการขาย และรายได้จากค่าบริการ “โฮม เซอร์วิส” จากลูกค้า ส่งผลให้ผลกำไรสุทธิขยับขึ้นมาอยู่ที่ 1,046.23 ล้านบาท หรือ 0.08 บาทต่อหุ้น จากงวดเดียวกันของปีก่อน 866.18 ล้านบาท หรือ 0.07 บาทต่อหุ้น
สะท้อนให้เห็นถึงความเป็นบริษัทที่มีพื้นฐานที่แข็งแกร่ง สามารถรักษาผลงานในด้านผลประกอบการได้อย่างดีเยี่ยม
เป็นการยืนยัน โดยย้อนดูผลประกอบการนับตั้งแต่ปี 2556-2559 ว่าบริษัทเป็นบริษัทพื้นฐานที่ดีจริง สามารถเติบโตขึ้นทุกปี โดยในปี 2556 บริษัทมีกำไรสุทธิอยู่ที่ 3,068.48 ล้านบาท ต่อมาในปี 2557 บริษัทมีกำไรสุทธิขยับขึ้นมาอยู่ที่ 3,313.33 ล้านบาท ส่วนในปี 2558 บริษัทมีกำไรสุทธิขยับขึ้นมาอยู่ที่ 3,498.81 ล้านบาท และในปี 2559 บริษัทมีกำไรขยับขึ้นมาอยู่ที่ 4,125.20 ล้านบาท
สิ่งสำคัญ นักวิเคราะห์บล.เออีซี มองว่าด้วยกลยุทธ์การดำเนินธุรกิจปีนี้ที่เน้นเพิ่มศักยภาพทำกำไรด้วยการยกระดับคุณภาพ Private Brand ให้ดีขึ้น, การเพิ่มสัดส่วนยอดขายสินค้า Direct Sourcing และวางแผนจัดซื้อสินค้าให้เหมาะสม รวมทั้งยึดหลักระมัดระวังในการเปิดสาขาใหม่ โดยจะเน้นเฉพาะพื้นที่ที่มีกำลังซื้อดี แบ่งเป็น โฮมโปรใน กทม. 2-3 แห่ง (โลตัสบางแค เปิด 7 เม.ย. และ 2 แห่งช่วงครึ่งหลังของปี 60)
ประกอบกับเมกาโฮมในต่างจังหวัด 3-4 แห่งในช่วงครึ่งหลังของปี 60 และมาเลเซียซึ่งเน้นเปิดในศูนย์การค้าอีก 2-3 แห่ง (มะละกา เปิด พ.ค. และ 2 แห่งช่วงครึ่งหลังของปี 60) ควบคู่ไปกับกำไรในธุรกิจเมกาโฮมที่มีแนวโน้มที่ดีขึ้น  จึงทำให้คาดปี 2560 HMPRO จะมีกำไรสุทธิ 4,548 ล้านบาท โต 10.3% จากงวดเดียวกันของปีก่อนตามประมาณการได้
ยังมีมุมมองบวกต่อศักยภาพการเติบโตในระยะยาวของ HMPRO บวกกับราคาหุ้นยังมี Upside 20% จากมูลค่าพื้นฐานปี 2560 ที่ 11.40 บาท และคาดให้เงินปันผลจ่ายจากกำไรปี 2560 ที่หุ้นละ 0.30 บาท คิดเป็นอัตราส่วนเงินปันผลตอบแทน 3.1% จึงยังคงแนะนำ “ซื้อ”
…
ผู้ถือหุ้นรายใหญ่
รายชื่อกรรมการ